Καθώς οι παρατεταμένες διαπραγματεύσεις μοιάζουν όλο και περισσότερο με το πρώτο εξάμηνο του 2015 που οδήγησε τη χώρα στο χείλος του Grexit, μελέτη του Center for Ιnternational Governance Innovation (CIGI), την οποία υπογράφει η ερευνήτριά του Μιράντα Ξαφά, θεωρεί πως υπάρχουν τρία πιθανά σενάρια για την επόμενη ημέρα:

1. Καλό σενάριο: Να επιτευχθεί συμφωνία σε τεχνικό επίπεδο μέχρι τα τέλη Μαρτίου και να κλείσει η αξιολόγηση στο Eurogroup της 7ης Απριλίου στη Μάλτα ή σε τηλεδιάσκεψη πριν από το επόμενο Eurogroup της 22ας Μαΐου (μετά τον δεύτερο γύρο των προεδρικών εκλογών στη Γαλλία στις 7 Μαΐου). Το ΔΝΤ συμφωνεί να συμμετάσχει στο πρόγραμμα και η EKT συμπεριλαμβάνει την Ελλάδα στο πρόγραμμα ποσοτικής χαλάρωσης.

2. Μέτριο σενάριο: Η αξιολόγηση δεν ολοκληρώνεται παρά στα τέλη Μαΐου ή στα μέσα Ιουνίου (στην προγραμματισμένη συνεδρίαση Eurogroup στις 15 Ιουνίου), με τη συμμετοχή του ΔΝΤ και την ένταξη της Ελλάδας στο πρόγραμμα ποσοτικής χαλάρωσης της ΕΚΤ. Η καθυστέρηση αυτή θα πλήξει την αισιόδοξη εκτίμηση για ανάπτυξη στο 2,7% του ΑΕΠ για το 2017 και μπορεί να επιφέρει επιπλέον μέτρα για την επίτευξη 1,75% πρωτογενούς πλεονάσματος εφέτος. Επίσης η συνεχιζόμενη αβεβαιότητα θα εντείνει τη διάβρωση των καταθέσεων και της κεφαλαιακής βάσης των τραπεζών.

3. Αρνητικό σενάριο: H αξιολόγηση μοιάζει απίθανο να ολοκληρωθεί πριν από τα μέσα Ιουλίου. Σε αυτό το σενάριο, ο Αλέξης Τσίπρας προκαλεί εκλογές στις αρχές Ιουλίου (όπως το δημοψήφισμα που προκήρυξε τον Ιούλιο του 2015) γνωρίζοντας ότι θα χάσει αλλά ελπίζοντας να παραμείνει στο παιχνίδι ως ηγέτης της αξιωματικής αντιπολίτευσης. Για να αποφευχθεί το Grexit, οι ευρωπαίοι πιστωτές παρέχουν ένα δάνειο-γέφυρα για να καλύψει η Ελλάδα τις πληρωμές του Ιουλίου (όπως έκαναν τον Ιούλιο του 2015) και να διαπραγματευθούν ένα τέταρτο πρόγραμμα διάσωσης μετά τις εκλογές του Σεπτεμβρίου στη Γερμανία. Το νέο πακέτο διάσωσης θα χρηματοδοτηθεί από τα μη χρησιμοποιημένα κεφάλαια του τρίτου πακέτου διάσωσης (54,3 δισ. ευρώ). Από το σύνολο αυτό, το ΔΝΤ υποστηρίζει ότι πρέπει να διατηρηθεί ένα «μαξιλάρι» ύψους 10 δισ. για νέα ανακεφαλαιοποίηση των τραπεζών.

ΕΝΤΥΠΗ ΕΚΔΟΣΗ